정조 19년
乙卯八月初五日卯時上御熙政堂大臣備局堂上引見入侍時左副承旨李勉兢右副承旨蔡弘遠假注書吳泰曾事變假注書李東萬記注官安經心金良倜左議政兪彦鎬行司直徐有隣金持默沈頤之行吏曹判書尹蓍東戶曹判書李時秀刑曹判書李祖源行副司直徐有大李漢豐徐龍輔掌令李鎭宅副校理金履喬以次進伏訖勉兢曰昌原按覈御史有後日次對入侍之敎故今方來待矣上曰今日卽散齋雖行次對而此則係是刑殺文書後日次對更爲來待可也彦鎬曰近日晨朝過涼聖體若何上曰一樣矣彦鎬曰王大妃殿氣候何如上曰一樣矣彦鎬曰惠慶宮氣候何如上曰一樣矣彦鎬曰臣愚昧疎忽向筵下敎不能領會仰對之辭萬萬顚錯同入筵中者退而言之始覺其誤悚恧靡措及承前後批旨曲荷包容之恩雖不敢更事煩瀆冒沒登筵而無知妄作隨事舛謬早賜斥退俾免大何是臣區區之願也上曰過矣過矣旣往之事何必提起彦鎬曰進宴旣有待秋成擧行之命矣自入此月群情之顒望一日爲遲且擧行之節自多預加經紀者不可不及今稟旨僚相禮官姑未及求對而輿情所同不敢遲待玆以仰達矣上曰予之所以顒企豈待卿等之言乎但慈心恒自謙謙當初待秋之敎亦出姑徐之意而及到秋來又未承許敎且慈殿換節之際每以動作爲難徐徐仰請若蒙允許雖至深冬亦無不可矣上曰次對爲之彦鎬曰前因湖南慰諭使徐榮輔書啓莞島甫吉島右水營所納柴木炭矯救之策論理報來後稟處之意覆啓行會矣卽見全羅前監司李書九所報則枚擧該水使所報以爲該營柴木炭價初無磨鍊而一朔所用三千餘束之柴二十餘石之炭輪回責徵於兩處殘鎭已極悶然而以此前後狀聞非止一再尙未究竟又以沿海各邑分還空石限三萬立劃下之意具由馳啓亦未蒙允無論營邑柴炭之資民結擔當便是通行之規苟欲依他例變通勢將從民結責應而創出無前之役有非本營之擅自輕議云各道營閫皆有柴價磨鍊而獨於湖南右水營無此式例使兩鎭擔當者似由於松田茂密之時柴政不難之致而今者兩鎭之弊旣至於此則事當矯救之道而慰諭使還穀劃給之請該道臣民結責應之報當此還穀虛無民役繁重之時俱非可以議到者至於前帥臣李恒林空石劃下之說似或爲目下救弊之道而事近瑣屑非廟堂所可指揮者無論如此如彼令道臣帥臣往復釐改後只以形止報本司之意嚴飭分付何如上曰依爲之出擧條彦鎬曰安邊交濟穀之設倉糶糴於德源者向因奉命史官尹致永之歸奏捧留本邑當否有令道臣査啓之命而該道臣趙宗鉉枚擧民情至請捧留於本邑故臣只憑道啓以依所請許施之意稟達蒙允而守禦使沈頤之以爲此若許施則交濟倉設置之法將至蕩然若以民弊爲憂則無寧捧留於本邑海倉作爲恒留穀積峙於東西各倉輪回糶糴俾無囫圇之患爲言則其時批敎內守使之言如此與僚相及曾經道臣爛加商量草記稟處爲敎矣依下敎商議於僚相及曾經道臣則皆以爲交濟倉設施法意至爲嚴重而年久遵行食效於災荒之時今不可以些少民瘼有所輕改且近來穀品漸不如古擧皆荒麤不堪爲種糧云事極駭然宜申明舊典嚴其糴法飭其穀品務從精實云臣初不知法意之如此只憑道啓而陳達者萬萬惶愧安邊交濟穀移捧本邑事勿施更加嚴飭典守之法精糴之規一依當初節目申明擧行之意更爲措辭嚴飭於道臣而沈頤之所奏恒留一款雖不無意見交濟節目完成已久今不可變改置之何如上曰依爲之出擧條彦鎬曰頃因前左尹李漢豐所達刑漢兩司吏胥加出之弊批旨內有令廟堂査問釐正之命矣依下敎査問則刑曹所報內以爲自甲申本曹書吏四十九人書寫二人始爲定額而伊後或有以都監移差尙在額外者或有以書役繁劇一時權差而未及汰減者時存加出書吏爲十二人書寫爲七人今方一傡除汰以爲待窠陞補之地而本曹書役以書寫二人萬無擧行之路故不得已加出七人協力書役今若一體汰減則莫重入啓文書生梗必矣加出書寫七人定爲實差惠廳料布餘剩之中量給朔錢而至於色掌書吏一人掌務書吏二人額外差代其來已久以贖錢每朔給料不當以額外處之各司亦皆有此例置而勿論事甚便當云漢城府所報內以爲甲申年特敎給料之後書吏五十二人書寫一人定爲元額而如有國役則本府書吏或多移差於都監故始爲加出都監罷後亦有移來之吏此亦屬於加出而或有未陞實者本府文書亦自浩多有非書寫一人所可擔當故六房加出書寫已成流來之規而目今見存之加出吏合爲二十二人內都監移差七人及書寫六人姑爲仍存待窠塡差其外九人竝爲除汰恐合事宜云矣各司吏額皆有定數載在通編則惟當遵守不敢違越而近來或以使役浩繁至有加出之擧原窠不卽陞實加額仍襲謬例兩司時存皆爲數十人事之駭然莫此爲甚旣非一朝一夕之故則堂郞雖不可一一論勘事旣現發批敎截嚴通編外加出之數卽當一傡汰減書寫料布之額外磨鍊非所可論此後則一遵通編毋敢加出一人隨其有闕就加出中可合書寫之類次次塡充雖於書役浩繁之時皆令曹吏擧行事嚴飭於刑漢兩司何如上曰刑漢兩司吏胥之別定額數另給料布卽先朝爲都民救殘蘓苦之聖意而料布費用之出處先自御甲冑價米特許劃給其所遵守之方豈敢一分泛忽而忽地加出之名色出而所謂額外至於數十名之多當宁受敎猶不敢毁畫乃爾況先朝受敎法式乎又況其時事目與綸音何等截嚴則此而無難犯科名以法官擧措若此寧不駭痛之甚乎當該首犯堂郞依先朝受敎律名勘罪其餘堂上亦竝施以次等之律此後不遵今日之飭令又安知不若今日之不遵先朝定制乎更有犯科者加等勘罪之意添書於本事目而兩司如有揭板之文亦令添書揭板事分付至於加出之吏胥渠輩何罪一時沙汰反有乖於先朝定給料布之仁恩此則待窠次次勿補依定式充額後以其形止令該曹該府草記可也出擧條有隣曰外方吏胥之多爲弊反甚於京司亦使定額無至過濫則庶爲矯救之一端矣上曰使各道道臣知悉此意以爲自下變通之地則好矣上曰設都監時吏胥例以閑散差出矣曾於戊戌徐判府慮其科外料布之費創出各司實吏兼差之規故其後每都監借名分差之類仍作加出之階轉輾襲謬流弊至此其害豈止於閑散吏若干料布乎頤之曰刑漢兩司書役浩繁加出中書寫名色恐不可盡數除去矣上曰先朝定額外雖一人豈可加差實吏中能書者兼差書寫之役有何不可乎上曰日前予以無隱之意俯詢而卿不能以無隱之義仰對卿今老白首矣何未祛少年時心乎易直子諒雖是好題目而在卿或過分數今又有目下事詢及者一是一非卿其辨別以奏崔獻重予何嘗愛惜而假借之乎但李義弼之疏萬萬駭然矣名以衮闕陳疏則無論言之當否只當翕受優奬而已設如義弼之言渠輩眞爲邪學而隱然歸咎於君上在淸朝來諫之道不當深罪況不必如是看乎大抵學術之邪正有關世道之汚隆則挽回世道之責惟在人主之端本以此說去陳勉君德何所不可且其書之東來已近二百年多爲數十種而未聞有一人爲此學者不先不後始盛於今日此蓋由於正學之不能講明此輕則彼重自然之勢也太陽方中星月不能見元氣方壯疾疹不能作惟彼邪學之盛亦氣運之所關則其所闢廓之道豈非在上之責乎崔獻重之疏挾雜與否姑無論斷以凶㦧律以拿鞫此路一開豈復有以言進者哉田錫之焚藁魏徵之抗言各隨其人而不同無論其言之如此如彼論以責難之義則何事獨非責難乎於此而加之罪焉則是設法而禁言也後之視今者將謂何如也崔獻重昨日疏批可見予意卿未及見乎命承旨取來展讀彦鎬曰臣見崔李兩疏之後竊有私量于中者不待聖問而已欲一陳矣夫責難於君四字卽萬世爲人臣者所以藉手事君之資也責難者以君德闕遺邊陳戒匡格之謂也若就今日朝廷言之雖以殿下之聖豈無一二事過中之擧可以讜論極言哉至於扶正斥邪臣等之所嘗欽仰於聖學之卓越千古者也今彼邪學之熾盛自有貿來其書者有傳習其事者而反謂之導率之不盡其方則此豈影響之或近意慮之或到哉彼獻重之疏論以責難之恭臣則決知其相反也苟究其旨意謂之憤痛可也謂之駭惡可也此時在言職者豈可無一言辨明恬然視之以彼亦言者而不之斥乎至於李疏之擬律雖曰過當而若其本意則豈有他哉臣於此事直就事理上論之何敢有彼此偏係之心而投之有北之典竊以爲萬萬過當崔獻重之奬用臣固仰我聖上容諫之量而言得其當然後賞得其中不問其言之何如直擢薇院之長官亦豈官惟其人之義乎上曰此等處何必拘官方欲施奬用之典有此擢除矣李義弼素知其疎拙之人而今番事則誠駭然矣人見各自不同若以獻重之言謂不當如是說去則曰是曰非請施輕典有何不可而直欲驅陷至此乎一賞一罰予則自以爲得當而一提學之箚有若學卿之近日法門囫圇糊塗兩邊說去崔亦不深斥李亦不欲罪其意槪以爲以言爲名者一竝不可罪也云爾此可成說乎俄於批旨有曰義理猶不可雙行王覇猶不可竝用且以伊川不讓他第一等之訓諭之今日上下之自居皆以第一等自期則何事不可諫而何言不可容乎無論如此如彼救今之弊豈非廟堂之責乎卿之今日所奏亦如向日所奏崔疏不以爲是而亦不害爲優容李疏亦不以爲是而但不可投竄云者終不能脫出舊套矣彦鎬曰聞新溪縣令徐洛修情理與趙鎭宣無異云道臣昨已狀罷而一移一罷恐涉如何矣上曰趙鎭宣以故重臣之故用特異之例矣豈可每每用此爲例但情理則同而一邑互換亦不無斑駁之嫌都政前後自吏曹收敍除送一邑好矣彦鎬曰勑需財用預講拮据之策待秋成稟定事曾有下敎故玆以仰稟矣上曰後日次對稟定可也彦鎬曰都政當在不遠而吏曹參判黃昇源聞方在外云各別催促使之不日上來何如上曰依爲之出擧條上曰日前趙鎭寬入侍時筵說與予所云云有異故當該注書使內閣論罪矣若使鎭寬聽予言亦如注書之所記則其可乎大抵朝廷有一難進易退之人勝似數十輩之登庸鎭寬此擧予固當成美之不暇豈可縛束維持爲哉但其情地與金昌協李縡所處大有異焉有不可遽爾決歸而旣言長往竟不能退則恐爲兩截人故初不賜批於其疏使之持去者蓋不欲頒布朝紙矣向日筵中以兩未字爲喩一未字故重臣自期不止於是故謂有未卒之志也一未字初不索言卿果能領會否彦鎬曰臣亦未之仰認矣上曰所發不能含蓄予之病也然藏在中心者不得不言蓋亦出於無隱之義也予之不許批於鎭寬疏者卽恐負翟黑子之意也翟黑子爲誰卽金奉朝賀也宰臣之父再昨年議其伸雪也奉朝賀以爲殿下豈或忘之乎云云忘之爲言卽指乙未冬大政也其時李潭則每於政注陰扶善類先自卿被其薦引及其冬政故重臣固爲人所欺而翔雲輩果何從而出乎予則知其心之不然而執跡而論人孰恕之奉朝賀之於此等處信口說去無少顧惜者卽其長處也亦有恃於予也蓋於當年衆論喧騰幾不免於人鬼關頭適有西營事出較量輕重無寧彼勝於此故因此決遣僅得無事而右相以其時判義禁擬律也下一準字遂得傅輕使其家人得知此狀似當讎反爲恩矣予於此家前後曲庇全保之意蓋如是矣奉朝賀則知其事也故向者之言如是其直切予則知其心也故畢竟費辭伸雪而人之知其終始者孰不如奉朝賀之云然然則故重臣之罪名雖已伸雪故重臣之情志猶可謂未暴也予於奉朝賀强咈其言而特命伸雪又於趙鎭寬視若無故而遂許潔退則怨則任彼恩則歸予予豈負奉朝賀乎大略如此此所以情志之未暴事功之未卒謂之兩未字者也鎭寬旣聞之後似不敢言他而向日筵諭似未及諦聽今日諸宰退而詳傳無敢更爲懸頉於備局秋曹之公座可也上曰吏判進前都政何日爲之耶蓍東曰嶺南殿最入來後開政事曾有成命褒貶昨已啓下而宮享在近不敢入稟矣上曰過齋後九日十日間爲之可也上謂彦鎬曰曾以江華沿路三邑吏民等施惠事有所下敎矣畿伯再昨入侍而適値紛擾未及詢問況沁都以保障重地尤宜軫恤出與僚相相議草記可也非徒吏民爲然陽川縣令聞甚可矜吏判知之都政如有當窠陞遷好矣蓍東曰伏見忠淸監司柳焵今春夏等褒貶啓本則定山縣監趙鎰以柔善何病報辭或錯爲目宜置下考而置諸中考殊無嚴明殿最之意該道道臣推考警責定山縣監趙鎰罷黜何如上曰依爲之出擧條仍命臺諫進前鎭宅曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太灰遽下疏放之敎國法之隳壞已無可言而輿情之憤惋去而益激臣謂亟寢秋曹罪人柳師文放釋之命仍令王府設鞫嚴問期於得情快正王法宜矣上曰不允出擧條鎭宅曰斯民也國之所受於天之民也何敢惟意濫刑而致之於死近來爲邊閫守宰者以嚴酷峻刻爲能事少不可意則殺之無難如草芥然是豈仰體之道乎昌原前府使李汝節濫殺罪狀未知按査之如何處分之何如而以傳聞言之死者至於三十人之多而其中有兄弟一時致命者有遺腹獨子而卽地殞命者其殘酷不忍之狀人人皆曰可殺償命之典斷不可已臣謂昌原前府使李汝節施以當律以慰無告之冤魂宜矣上曰今日卽大享散齋日也雖行次對至於刑殺文書則例不得酬應以是不爲詢問而繡衣亦爲使之退待矣出擧條勉兢曰憲啓中李汝節事曾有詢問大臣處之之批旨而今日適値大祭散齋姑未俯詢決處則掌令李鎭宅不待處分復申前說以非聯啓非所懷圇仰奏者有損臺體推考何如上曰生疎所致勿推可也出擧條鎭宅曰傾軋之習不可不懲放歸罪人朴長卨賦性陰險行己貪鄙其在順興府使時苛虐之事不一而足遠外傳聞雖難盡信而春間嶺人之自竹嶺來者見順民數三百人帶浮黃之色顚連於道路呻楚之聲不絶于口怪而問之則本官辦米屢百石使嶺底民擔負踰嶺運載於丹陽江船而官令至嚴將羅鞭扑驅迫故矣等忍死至此至有發聲痛哭者見其肩背則傷敗流血不忍視之其貪婪行惡之狀擧此一事而可知以向來疏事言之重臣徐有防爲國之誠心孰不欽服而忽以慘目加之見聞莫不駭憤渠何心腸必欲擠陷此爲國之一重臣乎誣人之罪自有當律前後罪狀不可以放歸而置之臣謂放歸罪人朴長卨拿問定罪宜矣上曰貪婪之狀以目見爲證則拿問査勘有何不可依施出擧條鎭宅曰臣才質庸下本不合於淸朝耳目之任而筵體生疎李汝節事詢問處分之前徑先連奏至有承宣請推之擧其何敢晏然於臺次乎請命遞斥臣職上曰勿辭亦勿退待出擧條副校理金履喬進奏曰向日崔獻重之疏殿下以來諫之念翕受之量至有諫長超擢之擧而今於賓筵可否之論又引程子勿讓第一等之語以爲開廣言路之計臣請以君臣吁咈第一等之義仰陳焉非堯舜不陳卽古人責難之道而伯益未嘗以有苗之頑歸累於舜德之不敷伊尹未嘗以葛伯之不祭謂由於湯敬之未躋是豈虞商之際所以責難者猶未得第一等義而然哉誠以陰谷之自阻不可歸咎於陽春理勢然耳今此邪學之阻化有甚於苗葛而獻重之疏全篇旨意必欲歸累於君德上者抑獨何意夫所謂邪學其來也不知自何其習也潛相傳誘沈昏詭祕自阻於聖明之化乃反原其致此之由而或曰酉舍之藏書或曰聖學之文勝游辭臆說隱然歸之於表不端影不直之意者豈無挾雜而然哉專以掉脫之計倡作藉重之說旨意之駭悖莫甚於此況其學之煽惑寔繁其徒有口皆言使獻重不斥邪學則已旣言之而於此無一明白指擧則專攻之罪又安敢辭也雖以大聖人包容之德特加奬擢而實有濫賞之歎亟命還收恐合事宜李義弼之疏斥獻重雖未知遣辭之如何而身居言職見無禮於吾君思欲一言無怪乎職分之常耳投北之罰亦甚過中亦命還收似好矣上曰年老位高之人見其箚語猶未能見到第一等義理況年淺之人何足責以第一等乎上曰軍資正入侍出榻敎軍資正韓用和進伏上曰久不見矣今年爲幾何用和曰六十四矣上曰當初期待不謂如是其潦倒矣自來頗自矜莊今則稍異於前矣頤之曰朝氣過涼而視朝每每太早衣襨之單裌難適於日氣之溫涼不勝區區伏慮矣上曰廟內修治之役皆已善爲耶頤之曰倚墻木皆已除去屋瓦無陰濕之慮矣頤之曰本署郞官中勤幹奉職之人提調筵稟久任事曾已承命矣以副奉事金順行爲久任署中諸務使之盡誠奉行而聞是都政應遷者云待其移遷本署直長相換何如上曰依爲之出擧條命書傳敎曰當該承旨遞差又命書傳敎曰旣有飭敎則循例捧入難免不察當該承旨遞差又命書傳敎曰優奬自優奬四維自四維大司諫崔獻重許遞又命書傳敎曰前大司諫崔獻重承旨除授又命書傳敎曰承旨前望單子入之待下批與中批除拜者牌招察任仍命退諸臣以次退出